4240 Vertrekpunt, nulpunt - Forum 2.0 - jimileroux.com
4240 Vertrekpunt, nulpunt
Posted by Wykus Louw on June 18, 2020 at 2:57pm in Padlangs oordenkings
Sagaria sê die dag as God sy volk besoek sal Hy die "Gees van Genade" oor hulle uitstort. Hy bedoel dat hulle God se genade intens sal beleef. Hulle sal getref word deur Sy goedheid, en hulle eie oortreding. Dan sal hulle met groot berou tot Hom terugkeer.
"Bekeringsgenade" is so kosbaar! Onthou, bekering is die omdraaipunt in ons geestelike lewe, die vertrekpunt, die nulpunt. Dis die oomblik waarin 'n verlore seun "tot homself kom", opstaan en na sy vader gaan. Baie kom egter nooit by daardie punt uit nie. Hulle voel nooit dat dit nodig is nie. Hulle regverdig hulleself. Hulle harte bly hard. Hulle beleef dus nooit bekering – of enige-iets daarna nie. As jy dus 'n behoefte in jou hart beleef na God, as daar 'n berou is oor dit wat verkeerd is, as jy verlang na iets meer, is dit kosbaar. Gryp dit aan! Dis die Gees van Genade wat in jou werk. Draai na God toe en ontvang by Hom aanvaarding, vergiffenis, nuwe lewe, fees!
Hemelse Vader, dankie vir u genade. Werk in my hart met u Heilige Gees, oortuig my van my behoefte en afhanklikheid van U, sodat ek na U kan draai en my lewe regmaak. Ek kom in elk geval vandag weer na U toe, Here. U neem my aan, in Jesus' Naam! Amen.